S-a făcut un top. România se află pe locul 89 în topul celor mai atrăgătoare destinații de relocare profesională. Totuși, față de 2020, când se afla pe 92, țara noastră a urcat patru poziții. În 2018, România se situa pe poziția a 78-a.
Potrivit studiului anual realizat de Boston Consulting Group (BCG), The Network și The Stepstone Group, Bucureștiul obține un scor mai scăzut decât cel de la nivel de țară, fiind plasat pe locul 118.
Străinii care ar accepta un loc de muncă în țara noastră
Candidații care ar fi cel mai tentați să accepte oferta unui loc de muncă din România sunt cei din Pakistan, Italia, Elveția, Ungaria și Austria, urmați de cei din Tunisia, Marea Britanie, Olanda, Serbia și Irlanda.
Străinii care vin să muncească în România spun că sunt atrași de calitatea vieții (52%), de mediul prielnic familiilor (49%), numărul și tipul de joburi scoase în piață de angajatori (47%), costul vieții (40%), spiritul ospitalier și cultura incluzivă (38%), dar și de faptul că România este o țară în care s-ar simți în siguranță (34%).
De cealaltă parte, motivele care îi determină pe români să ia în calcul varianta de a pleca la muncă în străinătate sunt legate de contextul economic și de faptul că își doresc salarii mai mari, după cum susțin 85% dintre respondenți.
Lista argumentelor continuă cu:
- perspective mai bune de evoluție în carieră (48%),
- o mai bună calitate a vieții (77%),
- numărul și tipul joburilor scoase în piață de angajatorii străini (50%),
- accesul la un alt mediu cultural (43%).
Aceste argumente trebuie corelate și cu faptul că 31% dintre români care ar fi dispuși să plece în străinătate ar face acest lucru pentru o perioadă lungă de timp. Doar 8% ar viza o experiență scurtă, de cel mult un an.
În ce țări preferă românii să muncească
Țările către care se îndreaptă cei mai mulți dintre candidații români sunt Germania, Marea Britanie, Spania, Italia, SUA, Franța, Olanda și Austria.
La nivel global, candidații din toate cele 185 de țări participante la studiu au așezat pe primul loc în topul preferințelor Londra drept orașul în care și-ar dori cel mai mult să lucreze.
Clasamentul continuă cu Amsterdam, Dubai, Abu Dhabi și New York.